Oslo ja pariisi merereostuse vältimise konventsioonid

Oslo ja pariisi komisjonide ühiskohtumine

Oslos, 17–21. juuni 1996

Parcomi otsus 96/1

heksakloroetaani kasutamise järkjärgulise kaotamise kohta mitteraudmetallitööstuses

TULETADES MEELDE PARCOMi otsust 92/4 heksakloroetaani (HKE) kasutamise järkjärgulise kaotamise kohta sekundaarses alumiiniumitööstuses ja primaarses alumiiniumitööstuses koos integreeritud valukodadega;

TULETADES MEELDE PARCOMi otsust 93/1 heksakloroetaani (HKE) kasutamise järkjärgulise kaotamise kohta mitteraudmetallitööstuses;

ARVESTADES, et toksilised, püsivad ja bioakumulatsiooniks võimelised halogeenorgaanilised ühendid on kiireloomulisi meetmeid nõudva merereostuse põhjuseks;

ARVESTADES, et need ained kuuluvad Pariisi Konventsiooni prioriteetide loetelusse;

ARVESTADES, et heksakloroetaani kasutatakse kuni praeguse ajani mitteraudmetallitööstuses peamiselt magneesiumi- ja alumiiniumivalukodades gaase eemaldava vahendina;

ARVESTADES, et juba on olemas analoogilist või isegi paremat tehnilist efektiivsust ja tootlikkust tagavad süsteemid ja alternatiivsed ained ning et mõnede alternatiivsete tehnoloogiatega kaasneb väiksem ökoloogiline risk;

ARVESTADES, et magneesiumi- ja alumiiniumisulamite tootmisel on teatavate rakenduste korral vajalikud piiratud erandid selleks, et anda väikese ja keskmise suurusega valukodadele mõistlik ajavahemik kohandumiseks;

OTSUSTAVAD MAISMAALT LÄHTUVA MEREREOSTUSE VÄLTIMISE KONVENTSIOONI LEPINGUOSALISED, ET:

1. Programmid ja meetmed

1.1. HKE igasugune kasutamine alumiiniumitööstuses (kaasa arvatud alumiiniumi valavad integreeritud ja integreerimata valukojad) kaotatakse järk-järgult võimaluse korral 31. detsembriks 1996 ja hiljemalt 31. detsembriks 1997.

1.2. HKE igasugune kasutamine mitteraudmetallitööstuses kaotatakse järk-järgult 31. detsembriks 1997.

1.3. Selle otsuse eranditena võib heksakloroetaani kasutada:

a) tera rafineerimiseks magneesiumisulamite AZ81, AZ91 ja AZ92 valmistamisel;

b) integreerimata alumiiniumivalukodades, mis toodavad spetsiaalseid valusid kõrgeid kvaliteedi- ja ohutusstandardeid eeldavate rakenduste jaoks, kui keskmine tarbimine on väiksem kui 1,5 kg heksakloroetaani päevas.

Vajadus nende erandite järele vaadatakse üle 1998. aastal.

1.4. Kompetentsed ametiasutused peaksid hindama võimalike alternatiivsete tehnoloogiate riske ja kasu.

2. Jõustumine

2.1. Käesolev otsus asendab PARCOMi otsuseid 92/4 ja 93/1 ja jõustub alates kuupäevast, mil sekretariaat saab kinnituse lepinguosalistelt, kellele kuulub Pariisi komisjonis vähemalt kolm neljandikku kõikidest häältest, millega väljendatakse niiviisi toimimise seisukohta.

2.2. Asendus avaldab mõju igale lepinguosalisele alates:

a) punktis 2.1 mainitud kuupäevast või

b) kuupäevast, mil ta saab sekretariaadilt taolise teate,

olenevalt sellest, kumb on hilisem.

3. Rakendusaruanded

3.1. Käesoleva otsuse rakendusaruanded tehakse vastavale Kirde-Atlandi merekeskkonna kaitse töörühma koosolekule, mis eelneb Kirde-Atlandi merekeskkonna kaitse kohtumisele 1999. aastal. Aruandes tuleb kasutada liites sätestatud vormi niipalju kui võimalik.

--------------------------------------------------

Liide

PARCOMi otsuse 96/1 heksakloroetaani kasutamise järkjärgulise kaotamise kohta mitteraudmetallitööstuses rakendusaruande vorm

+++++ TIFF +++++

--------------------------------------------------